b'\n_START_ARTICLE_\nH\xc3\xb6gborg\n_START_PARAGRAPH_\nH\xc3\xb6gborg on Helsingin Katajanokalla osoitteessa Luotsikatu 11 sijaitseva jugendtalo. Se on rakennettu vuonna 1904. H\xc3\xb6gborgin on suunnitellut arkkitehti Vilho Lekman. H\xc3\xb6gborgin kaunis katto tuhoutui helmikuun 1944 suurpommituksessa. Korjattaessa kattoa ei en\xc3\xa4\xc3\xa4 palautettu alkuper\xc3\xa4iseen asuun ja r\xc3\xa4yst\xc3\xa4\xc3\xa4n yl\xc3\xa4puolelle nousseet jugend-henkiset torninhuippu ja p\xc3\xa4\xc3\xa4tykolmio j\xc3\xa4tettiin pois, jolloin rakennuksen ilme yksinkertaistui. Talon katujulkisivussa on kaksi erkkeri\xc3\xa4, jotka liittyiv\xc3\xa4t torni- ja p\xc3\xa4\xc3\xa4tykolmioaiheisiin, sek\xc3\xa4 yksi parveke, joka rakennettiin kyseisen asunnon alkuper\xc3\xa4iselle asukkaalle, joka oli liikuntaesteinen. V\xc3\xa4rilt\xc3\xa4\xc3\xa4n talo on keltainen. H\xc3\xb6gborgin asuntojen koko on 26\xe2\x80\x93151 neli\xc3\xb6metri\xc3\xa4. H\xc3\xb6gborg on pohjaratkaisultaan I-tyyppinen rakennus. Se poikkeaa muista Katajanokan vanhoista taloista siin\xc3\xa4, ett\xc3\xa4 rakennuksessa ei ole lainkaan pihasiipe\xc3\xa4, mik\xc3\xa4 j\xc3\xa4tt\xc3\xa4\xc3\xa4 sis\xc3\xa4pihan avaraksi ja koko talon mittaiseksi.'